Document ID: /roh_data/filtered/fineweb-2-filterrobots_roh.jsonl.gz/26693

Pervi da las expensas per la segirtad interna vegn la Frantscha betg a respectar il limit maximal da debits dal patg da stabilitad dal euro. Tenor il primminister franzos Manuel Valls sto la Frantscha uss far investiziuns en la segirtad interna ed el cumbat cunter il terrorissem. La polizia ed ils servetschs secrets stoppian uss survegnir tut ils meds necessaris. Il president franzos François Hollande aveva annunzia da vulair stgaffir 8’500 novas plazzas tar las autoritads da segirtad e tar la giustia.
La polizia franzosa ha fatg la notg passada ulteriuras razzias
La polizia franzosa ha fatg la notg passada razzias en ulteriuras 128 abitaziuns. Las razzias sajan legitimadas tras il stadi d’urgenza quai ha ditg il minister dal intern franzos Bernard Cazeneuve a l’emettur da radio France Info. Dapi ils attentats da Paris il venderdi saira sajan passa 115’000 policists e schuldads vegni mobilisads. Dapli indicaziuns n’ha Cazeneuve betg fatg. Gia la notg sin ier aveva la polizia gia fatg razzias en 168 abitaziuns.
RR novitads 12:00